Imigracioni mbetet temë e nxehtë në zgjedhjet presidenciale 2012
Kjo çështje do të ndikojë votën e latino-amerikanëve
Rasti iNancy Meza nuk është unik. E ëma e solli këtu për t’u arsimuar. Meza sapo ka mbaruar studimet universitare dhe tani do të zgjedhë të vazhdojë studimet pasuniversitare, ose studimet juridike. Një ligj i ri në Kaliforni, i titulluar “Ligji i Ëndrrave”, ia ka lehtësuar përmbushjen e këtyre planeve, pasi edhe studentët që nuk janë me dokumenta të rregullta, kanë mundësi të marrin ndihmë financiare për të ndjekur studimet në një universitet shtetëror në Kaliforni. Përllogaritet se rreth 11 milionë imigrantë pa dokumenta jetojnë në Shtetet e Bashkuara. Prej tyre, dy milionë janë të rinj dhe student, thotë Kent Wong, drejtor i Qendrës për Forcën e Punës në Los Anxhelos të Kalifornisë. Vetëm 3 shtete amerikane lejojnë imigrantë të paligjshëm të aplikojnë për ndihmë financiare në universitete shtetërore: Ligji i Ëndrrave doli para Senatit amerikan, por nuk mori votat e nevojshme. Ky ligj do t’u kishte hapur imigrantëve të paligjshëm rrugën e shtetësisë. Por politologu republikan Luis Alvarado thotë se pikëpamjet e shumë demokratëve dhe republikanëve janë të ngjashme. Ai thotë se shumë republikanë dhe latino-amerikanë preferojnë reformimin e politikave të imigracionit në nivel kombëtar, pasi shtete si Kalifornia nuk mund të kenë politika individuale për imigracionin. Edhe vetë kandidatët republikanë, që shpresojnë të përballen me Presidentin Obama në zgjedhjet e nëntorit 2012, kanë pikëpamje të ndryshme. Disa prej tyre thonë se zgjidhja është me ndërtimin e një muri rrethues përgjatë kufirit SHBA-Meksikë, të tjerë duan gjetjen e mënyrave për t’u dhënë status të ligjshëm imigrantëve të paligjshëm që ndodhen në Shtetet e Bashkuara. Zoti Alvarado thotë se republikanët dhe demokratët duhet të punojnë së bashku dhe të mos vonojnë gjetjen e një zgjidhjeje për çështjen e imigracionit.